Oct 10,2016
జియో ప్రపంచ రికార్డు!
ముంబయి : ప్రపంచ రికార్డు నెలకొల్పిన రిలయన్స్‌ జియో. మార్కెట్లో సేవలు ప్రారంభించిన కొద్ది రోజుల్లోనే 16 మిలియన్ల (1.6 కోట్లు) మంది చందాదారులను సొంతం చేసుకుని జియో వరల్డ్‌ రికార్డు సృష్టించిందని ఆ సంస్థ ఓ ప్రకటనలో పేర్కొంది. 4జీ విపణిలోకి వచ్చిన తక్కువ సమయంలోనే అత్యంత వేగంగా వినియోగదారులను ఆకర్షించినట్టు సంస్థ వెల్లడించింది. ఫేస్‌ బుక్‌, వాట్సాప్‌, స్కైప్‌ లాంటి సోషల్‌ మీడియా నెట్‌వర్స్‌తో పాటు టెలికాం ఆఫరేటర్స్‌, స్టార్టప్స్‌ లాంటి సంస్థలు కూడా ఈ స్థాయిలో యూజర్లను ఇంత తక్కువ సమయంలో నమోదు చేయలేకపోయాయని రిలయన్స్‌ జియో తెలిపింది. ఇటివల జరిగిన వార్షిక సర్వసభ్య సమావేశంలో (ఎజీఎం) ముఖేశ్‌ అంబానీ మాట్లాడుతూ..వంద మిలియన్‌ చందాదారులను ఆకర్షించడమే తమ లక్ష్యమని వెల్లడించిన సంగతి తెలిసిందే. ఈ నేపథ్యంలో దేశవ్యాప్తంగా జియో వెలకమ్‌ ఆఫర్‌కు వచ్చిన అద్భుత స్పందన పట్ల ఆయన ఆనందం వ్యక్తం చేయడంతో పాటు ప్రతి భారతీయుడికీ ఇంటర్నెట్‌ డేటా అందుబాటులోకి తీసుకురావడామే తమ ఉద్దేశమని అంబానీ తెలియజేశారు. కస్టమర్లకు తాము అందిస్తున్న సేవలకు తగిన గుర్తింపు లభించిందని ఆయన హార్షం వ్యక్తం చేశారు. అలాగే కంపెనీ 3,100 నగరాలు, పట్టణాలలో ఆధార్‌-ఆధారిత కాగిత-రహిత జియో సిమ్‌ ఆక్టివేషన్‌ను ప్రవేశపెట్టినట్టు తెలిపింది.
మీ స్నేహితులకు రికమెండ్ చెయ్యండి